Steigen kirke

Steigen kirke er en gammel steinkirke i Steigen kommune og sogn i Salten prosti i Nordland. Dens eldste deler er bygget rundt 1200–1300. I årenes løp har kirken vært gjenstand for ulike reparasjoner som følge av brann og uvær. På 1600-tallet blåste kirketaket av tre ganger, og i 1657 slo lynet ned og kirken og inventar ble ille tilredt. «Stegens Kirche er aff Torden og Liunild antænt st. Lucia nat og gandske opbrændt med alle sine ornamenter; och bahre forbrændte muhr igjenstod». Rester etter noe av det gamle inventaret er bevart på Tromsø Museum. I 1869 ble påbyggingsarbeidet av Steigen kirke fullført. Halvparten av den gamle steinkirkens murer ble beholdt som kor, og nytt stort kirkeskip ble bygd. Dette var i pietismens tid, så mesteparten av gammelt inventar og historiske materialer som fantes i den gamle kirken ble kastet ut, og nytt inventar ble forært kirken mot slutten av 1800-tallet. Noen få av gjenstandene fra den gamle kirken ble likevel bevart, bl.a. en lysekrone i messing fra 1684. I 1963–65 ble Steigen kirke restaurert på nytt og fikk tilbake sitt middelalderpreg. Blant annet ble det bygget nytt tårn, og veggene ble kalket innvendig. Tidssone og soltid Steigen kirke ligger 860 m vest for 15° østlig lengdegrad, og er således den sognekirken i Norge hvis lokale soltid er nærmest norsk normaltid, gjerne omtalt som vintertid. Når det er sommertid er det Kirkenes kirke som ligger nærmest. Referanser Litteratur Alf Henry Rasmussen (1993). «Steigen kirke». Våre kirker. Norsk kirkeleksikon. Kirkenær: Vanebo forlag. s. 175. ISBN 82-75-27022-7. Gerd Stamsø Munch (1991). Steigen kirke: Arkeologiske undersøkelser under gulvet. Universitetet i Tromsø, Institutt for mueumsvirksomhet. Eksterne lenker Steigen kirke fra Arkitekturguide for Nord-Norge og Svalbard (no) «Steigen kirke». Kirkesøk. Den norske kirke. (no) «Steigen kirke». Kulturminnesøk. Riksantikvaren – Direktoratet for kulturminneforvaltning.